暑中北窗晝卧有作
作者：陸游
朝代：宋

paragraphs: 禦疾如治河，但當導之東。
下流既有歸，自然行地中。
養生如藝木，培植要得宜。
常使無夭傷，自有干雲時。
我少本多疾，屢亦頻危殆。
皇天實相之，警告意有在。
中年棄嗜慾，晚歲節飲食。
中堅却外慕，魔盛有定力。
死生雖天命，人事常相參。
茫茫九衢中，百禍起一貪。
郊虛暑雨餘，巾墮脚不襪。
高卧北窗凉，超然寄疏豁。